РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/308-15

13. јул 2015. године

Б е о г р а д

ЗАПИСНИК

35. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 13. ЈУЛА 2015. ГОДИНЕ

Седница је почела у 9.00 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Јовица Јевтић, Милан Ковачевић, др Владимир Орлић, Катарина Ракић, Сузана Спасојевић и Вучета Тошковић.

Седници су присуствовали заменици чланова Одбора: Велимир Станојевић (заменик Драгана Јовановића) и Јасмина Обрадовић (заменик Мује Муковића).

Седници нису присуствовали: Бранка Бошњак, Јован Марковић, Зоран Милекић, Саша Мирковић, Горан Ћирић и Слободан Хомен, нити њихови заменици.

Седници су присуствовали из Министрства грађевинарства, саобраћаја и инфраструктуре:Александра Дамјановић, државни секретар, др Ђорђе Милић, вршилац дужности помоћника министра, Љубомир Аксентијевић, посебни саветник министра и Даринка Ђуран, виши саветник.

Одбор је једногласно, у складу са предлогом председника Одбора, усвојио следећи:

Д н е в н и р е д

1.Разматрање Предлога закона о претварању права коришћења у право својине на грађевинском земљишту уз накнаду, који је поднела Влада (број 351-1813/15 од 10. јула 2015. године);

2. Разматрање Предлога закона о измени Закона о отклањању последица поплава у Републици Србији, који је поднела Влада (број 87-1757/15 од 02. јула 2015. године).

Прва тачка дневног реда - **Разматрање Предлога закона о претварању права коришћења у право својине на грађевинском земљишту уз накнаду**

 На почетку излагања представник Министарства, Александра Дамјановић, је подсетила да је у време доношења Закона о планирању и изградњи истакнуто да ће се у року од 6 месеци од дана ступања на снагу тог закона донети и овај закон. Овим законом ће се омогућити да сва лица која имају уписано право коришћења, што је иначе и формални услов за конверзију уз накнаду, под условима које пропише предлагач, моћи да стекну право својине на грађевинском земљишту. На тај начин се и ова категорија лица доводи у исти уставно-правни положај са осталим грађанима и правним лицима која то право остварују у поступку конверзије без накнаде. Основни циљ овог закона је окончање својинске трансформације на грађевинском земљишту на целој територији Републике Србије, а лица на које се Закон примењује су лица која су дефинисана још 2009. године ступањем на снагу Закона о планирању и изградњи. С обзиром да ни тај закон а ни његове измене из 2011. године, а касније ни Одлука Уставног суда из 2013. године нису дали очекиване резултате ресорно министарство је сачинило овај нацрт закона. Нацрт закона је био на сајту, прошао је веома широку јавну расправу, а оно што га на неки начин издваја од других закона јесте свеобухватна економска анализа ефеката на економију и привреду Републике Србије. У образложењу Закона постоји стручан приказ будуће евентуалне користи али и анализа ефеката постојећег стања. Основни принципи Закона су усклађеност са одлуком Уставног суда, тако да Република Србија има могућност и право да уређује ове односе. С обзиром да овај закон третира претварање права коришћења у право својине на грађевинском земљишту уз накнаду, та накнада је утврђена овим предлогом и еквивалентна је тржишној вредности грађевинског земљишта у моменту подношења захтева за конверзију. Закон предвиђа и три погодности односно могућности умањења које су под врло прецизним условима објашњене у Предлогу закона у чл.7, 8. и 9. До стицања права својине предвиђена је и могућност закључивања уговора о дугорочном закупу, а тако закључено право закупа сматра се одговарајућим правом у смислу Закона о планирању и изградњи.

У наставку седнице, Љубомир Аксентијевић, саветник министра, је додао да овај закон није системски и да се његовим доношењем желе исправити пропусти настали у нашем транзиционом периоду с обзиром да облик својине који је био загарантован ранијим Законом више не постоји у тржишној привреди. Посебно је истакнуто да основни циљ државе Србије није да скупља јавну својину већ да праведном валоризацијом тих јавних својина активира ресурсе. Држава ће изгубити један део својине али ће са друге стране добити нове изворе прихода, који су веома значајни и што је најважније они нису једнократни већ су трајни, нагласио је на крају излагања саветник министра Љубомир Аксентијевић.

 Народни посланици су у краткој дискусији која је уследила коментарисали Предлог закона и затражили од представника Министарства да изнесу кратак осврт на проблематичне аспекте претходног законског решења и на ефекте који се очекују применом овог предлога закона.

 У одговору на питања посланика државни секретар, Александра Дамјановић, је објаснила да је претходно законско решење донело компликован поступак, непрецизну процедуру и укључивање у поступак већи број државних органа, а то је проузроковало непримерено дугу процедуру. Јавно правобранилаштво као странка у поступку је ради опреза улагало жалбе, тако да су сви ти поступци трајали и по неколико година. У решењима из овог предлога је предвиђен један орган, надлежни орган јединице локалне самопураве за имовинско правне односе, који у једном једноставном административном поступку прибавља податаке од локалне пореске администрације и сам процењује да ли постоје елементи за умањење. Једино ограничење или напор тог органа јесте да процени ако постоји умањење, да пријави индивидуалну државну помоћ Комисији за контролу државне помоћи. У тим ситуацијама поступак може да се продужи до доношења одлуке Комисије за контролу државне помоћи. У свим другим ситуацијама поступак би требао да траје до 30 дана што је крајње прихватљиво за сва лица на која се овај закон односи, истакла је Александра Дамјановић на крају образложења.

 У дискусији су учествовали народни посланици: Вучета Тошковић, др Владимир Орлић и Милутин Мркоњић.

 Одбор је у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о претварању права коришћења у право својине на грађевинском земљишту уз накнаду у начелу.

 За известиоца Одбора на седници Народне скупштине одређена је Катарина Ракић, народни посланик.

Друга тачка дневног реда - **Разматрање Предлога закона о измени Закона о отклањању последица поплава у Републици Србији**

 Образлажући другу тачку дневног реда Александра Дамјановић, државни секретар, је нагласила да се Предлогом закона, који има само два члана, продужава рок примене Закона. С обзиром да се све започето, по Закону о отклањању последица поплава у Републици Србији, неће окончати до истека рока од годину дана од дана престанка ванредне ситуације, процена Владе је да би овај рок требало продужити до краја 2015. године са чиме се сагласило и ресорно министарство.

 С обзиром да није било пријављених народних посланика за дискусију, Одбор је у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о измени Закона о отклањању последица поплава у Републици Србији у начелу.

 За известиоца Одбора на седници Народне скупштине одређена је Катарина Ракић, народни посланик.

**\***

**\* \***

На седници је вођен тонски запис.

Седница је закључена у 10.00 сати.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић